รายงานสุขภาพเรื่องสมอง และระบบประสาท กับหลักการพื้นฐานด้านชีววิทยา
รายงานชิ้นล่าสุดเรื่องสมอง และระบบประสาทแสดงให้เห็นถึงหลักการพื้นฐานด้านชีววิทยา ที่เกี่ยวข้องกับความรู้สึกเห็นอกเห็นใจผู้อื่น ของมนุษย
ซึ่งนักจิตวิทยาแห่งมหาวิทยาลัยแคลิฟอร์เนียวิทยาเขตเบริคเล่ย์เขียนไว้ในหนังสือชื่อ Born to be good ว่าความรู้สึกเห็นอกเห็นใจผู้อื่นที่ติดตัวเรามาตั้งแต่เกิดนั้นทำให้มนุษย์เราวิวัฒนาการมารวมกลุ่ม ร่วมกันทำงานได้อย่างไร ศาสตราจารย์ Dacher Keltner นักจิตวิทยาแห่งมหาวิทยาลัยแคลิฟอร์เนีย วิทยาเขตเบริคเล่ย์กล่าวว่าโดยปกติแล้ว มนุษย์แต่ละคนมักจะสนใจแต่ตัวเอง และชื่นชอบการแข่งขันแต่รายงานวิจัยล่าสุด และการค้นคว้าของเขาเองเกี่ยวกับระบบประสาท แสดงให้เห็นว่า พฤติกรรมมนุษย์นั้นมีสองด้านซึ่งอีกด้านหนึ่งนั้นคือความเห็นอกเห็นใจผู้อื่นแม้แต่ผู้ที่ไม่ได้เกี่ยวดองเป็นญาติกับตัวเอง ศาสตราจารย์ Keltner บอกว่า มีรายงานหลายชิ้นชี้ว่าสมองมนุษย์จะปลอดโปร่งขึ้นเมื่อได้เป็นผู้ให้ และระบบเส้นประสาทที่เรียกว่า Vagus คือสาเหตุที่ทำให้เราอยากช่วยเหลือผู้อื่น อยากให้และอยากเสียสละระบบประสาท Vagusนี้จะเริ่มต้นที่ส่วนบนของเส้นประสาทไขสันหลัง และทอดยาวลงไปถึงบริเวณหน้าอกคอยควบคุมการเปล่งเสียง อัตราการเต้นของหัวใจและการหายใจตลอดจนระบบการย่อยอาหารและระบบอื่นๆ ผู้เชี่ยวชาญผู้นี้บอกว่า ระบบประสาท Vagus จะทำงานได้ดีที่สุดเมื่อคนๆ นั้นได้ทำอะไรก็ตามเนื่องมาจากความสงสารเห็นอกเห็นใจผู้อื่น ศาสตราจารย์ Keltner กล่าวว่า ระบบประสาทดังกล่าวทำให้มนุษย์วิวัฒนาการมาเป็นสัตว์สังคม ซึ่งสนับสนุนการทำงานแบบรวมกลุ่มตั้งแต่แรกเกิดเด็กทารกต้องพึ่งพาผู้อื่นในการดูแลตนเองโดยจะมีสารเคมีในระบบประสาทบางชนิด ที่กระตุ้นให้เรารู้สึกพึงพอใจเมื่อได้เสียสละสารเคมีชนิดหนึ่งคือ oxytocin ซึ่งจะอยู่ในเส้นประสาท และกระแสเลือดมีความเกี่ยวพันกับความรู้สึกรัก และเสียสละของมนุษย์ นักจิตวิทยาผู้นี้บอกว่าหากคุณเพิ่มสารoxytocin ให้ใครสักคนหนึ่งพร้อมกับเงินจำนวนหนึ่งให้คนๆ นั้นมอบให้กับคนแปลกหน้าเขาจะมอบเงินไปจนเกือบไม่เหลือติดตัวเลยทีเดียว ประเด็นว่าด้วยเรื่องธรรมชาติของมนุษย์คือสัตว์สังคมนั้นถูกกล่าวถึงมานานหลายร้อยปีแล้ว ในหนังสือ The Descent of man เมื่อปี1871 ของชาร์ล ดาร์วิน บิดาแห่งทฤษฏีวิวัฒนาการสมัยใหม่ได้กล่าวถึงความเมตตาและความสามัคคีที่ถูกสร้างขึ้นในร่างกายมนุษย์ ผ่านวิวัฒนาการมาเป็นเวลายาวนานแต่ประเด็นนี้ได้ถูกหลงลืมไปโดยนักวิทยาศาสตร์รุ่นหลังๆ ศาสตราจารย์ Keltner ยังบอกด้วยว่า งานวิจัยชิ้นล่าสุดเกี่ยวกับสิ่งที่เขาเรียกว่าศาสตร์แห่งความเห็นอกเห็นใจนั้นสามารถนำมาใช้ประโยชน์ในช่วงวิกฤตเศรษฐกิจในปัจจุบันได้ ช่วงที่แต่ละคนต่างถูกทับถมด้วยความเครียดเช่นนี้ ผู้เขียนหนังสือ Born to be good บอกว่าแม้ปัญหาทางการเงินจะหนักหน่วงแต่ก็มิอาจส่งผลต่อความดี ที่คนแต่ละคนมีอยู่ประจำตัวได้และสิ่งสำคัญกว่านั้นคือความเข้มแข็งต่อความสัมพันธ์ทางสังคมการอุทิศตนให้แก่ชุมชนที่สังกัด และครอบครัวผ่านทางความพึงพอใจที่ได้เสียสละเพื่อผู้อื่น เอื้อเฟื้อเผื่อแผ่ และเห็นอกเห็นใจผู้อื่นซึ่งจะช่วยเชื่อมโยงตัวเราเข้ากับคนรอบข้าง ได้อย่างมีความสุข เป็นความสุขที่เกิดขึ้นได้ง่ายๆเพราะอย่างที่ศาสตราจารย์ Keltner บอกว่าความดีเป็นสิ่งที่ติดตัวทุกคนมาตั้งแต่เกิดอยู่แล้ว